Document ID: 32012R0897

Title and Content:
ΚΑΝΟΝΙΣΜΌΣ (ΕΕ) αριθ. 897/2012 ΤΗΣ ΕΠΙΤΡΟΠΉΣ της 1ης Οκτωβρίου 2012 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των ουσιών acibenzolar-S-methyl, amisulbrom, cyazofamid, diflufenican, dimoxystrobin, methoxyfenozide και νικοτίνη μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις ουσίες acibenzolar-S-methyl, cyazofamid και methoxyfenozide έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις ουσίες amisulbrom, diflufenican, dimoxystrobin και νικοτίνη έχουν καθοριστεί ΑΟΚ στο μέρος A του παραρτήματος III του κανονισμού (ΕΚ) αριθ. 396/2005. (2) Στο πλαίσιο διαδικασίας για την έγκριση της χρήσης φυτοπροστατευτικού προϊόντος που περιέχει τη δραστική ουσία acibenzolar-S-methyl σε μαρούλια και άλλα σαλατικά, συμπεριλαμβανομένων των φυτών Brassicaceae, υποβλήθηκε αίτηση βάσει του άρθρου 6 παράγραφος 1 του κανονισμού (ΕΚ) αριθ. 396/2005 για την τροποποίηση των υφιστάμενων ΑΟΚ. (3) Όσον αφορά την ουσία amisulbrom, υποβλήθηκε σχετική αίτηση για τη χρήση σε ντομάτες, μελιτζάνες και μαρούλια. Όσον αφορά την ουσία cyazofamid, υποβλήθηκε αίτηση για χρήση σε αγριοραπάνια. Όσον αφορά την ουσία diflufenican, υποβλήθηκε αίτηση για χρήση σε ελιές για ελαιοπαραγωγή. Όσον αφορά την ουσία dimoxystrobin, υποβλήθηκε σχετική αίτηση για σίκαλη, σπόρους σιναπιού και ηλιανθόσπορους. Όσον αφορά την ουσία methoxyfenozide, υποβλήθηκε σχετική αίτηση για φυλλώδη λαχανικά και νωπά αρωματικά φυτά (εκτός από τις σκαρόλες, τα αμπελόφυλλα, το νεροκάρδαμο και το ραδίκι). (4) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (5) Όσον αφορά τη νικοτίνη στα άγρια μανιτάρια, τα προσωρινά ΑΟΚ καθορίστηκαν υπό τον όρο επανεξέτασης αυτών των ΑΟΚ με βάση την αξιολόγηση νέων στοιχείων και πληροφοριών, συμπεριλαμβανομένων τυχόν αποδεικτικών στοιχείων σχετικά με τη φυσική παρουσία ή το σχηματισμό νικοτίνης στα άγρια μανιτάρια. Η Επιτροπή έλαβε νέα στοιχεία και πληροφορίες από τους υπεύθυνους των ευρωπαϊκών επιχειρήσεων τροφίμων, τα οποία επιβεβαιώνουν την παρουσία νικοτίνης στα άγρια μανιτάρια σε όρια συμβατά με τα ισχύοντα ΑΟΚ. Ωστόσο, ακόμη δεν υπάρχουν διαθέσιμα επιστημονικά στοιχεία που να αποδεικνύουν τη φυσική εμφάνιση νικοτίνης στα άγρια μανιτάρια και να διασαφηνίζουν το μηχανισμό σχηματισμού της. Επομένως, η διαχειριστική απόφαση που έλαβε η μόνιμη επιτροπή για την τροφική αλυσίδα και την υγεία των ζώων στις 11 Μαΐου 2009, όσον αφορά τα όρια που έχουν καθοριστεί για τα άγρια μανιτάρια για δύο χρόνια, ισχύει ακόμη, αν και κρίνεται σκόπιμο να επεκταθεί η ισχύς των εν λόγω ΑΟΚ για δύο ακόμη χρόνια αφού εκκρεμεί η διαθεσιμότητα σχετικών πληροφοριών. (6) Η Ευρωπαϊκή Αρχή για την Ασφάλεια των Τροφίμων, στο εξής «η Αρχή», αξιολόγησε τις αιτήσεις και τις εκθέσεις αξιολόγησης, εξέτασε ιδίως τους κινδύνους για τον καταναλωτή και, κατά περίπτωση, τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (2). Η Αρχή διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε. (7) Όσον αφορά όλες τις άλλες αιτήσεις, η Αρχή κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που ζητήθηκαν από τους αιτούντες ήταν αποδεκτές ως προς την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Η Αρχή έλαβε υπόψη τα πιο πρόσφατα στοιχεία για τις τοξικολογικές ιδιότητες των ουσιών. Ούτε η έκθεση καθ’ όλη τη διάρκεια της ζωής στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση μέσω ακραίας κατανάλωσης των οικείων καλλιεργειών και προϊόντων έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ΑDI) ή της δόσης αναφοράς οξείας έκθεσης (ARfD). (8) Με βάση τις αιτιολογημένες γνώμες της Αρχής και λαμβανομένων υπόψη των συναφών με το θέμα που εξετάζεται παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (9) Ως εκ τούτου, ο κανονισμός (ΕΚ) αριθ. 396/2005 θα πρέπει να τροποποιηθεί αναλόγως. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Οκτωβρίου 2012.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 138
2442
2090
2014
1268
2735
2734

EuroVoc IDs (Expanded): 138
2442
2090
2014
1268
2735
2734

Dataset Source: meu

Split: test